钦定古今图书集成/明伦汇编/家范典/第084卷 > 《祭妻李氏文》符载
## 钦定古今图书集成/明伦汇编/家范典/第084卷 > 《祭妻李氏文》符载

坤道尚顺，妇德尚柔。于维夫人，璨璨寡仇。玉树易摧，
庆云不留，零落当年，职此之由。《礼》云“胖合”，意不为薄。
矧余与子，既和且乐。一朝已矣，百端无托。穆穆中闱，
从兹寂寞。常日和鸣，尚为邈然。此别如何，遂欲终天。
夏木盖庭，新阴芊眠。美景如旧，孤魂不还。同穴相从，
乃曰义全。斯言旦旦，神无懵焉。